Miljoen betoog in Frankryk oor pensioenplanneBetogers in Toulouse, in die suidweste van Frankryk (7 Maart 2023) (Foto: Lionel Bonaventure/AFP) Brandstofaflewering en spoorwegverkeer is Woensdag vir ŉ tweede dag ontwrig nadat meer as ŉ miljoen mense teen omstrede pensioenhervorming in Frankryk betoog het. Pres. Emmanuel Macron en sy regering wil die aftreeouderdom van 62 na 64 verhoog en vereistes vir ŉ volle pensioen aanpas. Hulle sê dit is nodig om seker te maak die stelsel beland nie in die rooi nie. Frankryk se Europese bure het reeds die aftreeouderdom na 65 en hoër aangepas weens langer lewensverwagting. Die veranderinge het egter sedert die middel van Januarie reeds tot groot weerstand in die parlement en op straat gelei. Die opposisie en vakbonde voer aan die veranderinge is onregverdig, veral vir vroue en laaggeskoolde werkers wat al op ŉ jong ouderdom met hul loopbane begin. Vakbonde het Dinsdagaand ŉ dringende vergadering met die president versoek ná stakings die land ontwrig het toe 1,28 miljoen mense die strate ingevaar het, volgens amptelike syfers. Die presidensie het egter nog nie direk op die versoek reageer nie. Die vakbonde het nog ŉ rits betogings vir Saterdag aangekondig en sommige het laat weet dat hulle staking onbepaald sal voortduur. Eric Sellini, nasionale koördineerder van die CGT-vakbondfederasie by energiereus TotalEnergies, sê werkers by meeste brandstofverskepingspersele het Woensdagoggend weer gestaak. Die FO-vakbond by dieselfde maatskappy sê die optrede is nodig “om ekstra druk op die regering te plaas”. Vervaardiging het skynbaar egter nie by raffinaderye opgehou nie, en TotalEnergies sê sy vulstasies het voldoende voorraad. In die vervoerbedryf het die nasionale spoorwegoperateur SNCF gesê meer as die helfte van die hoëspoedtreine is gekanselleer, met slegs een trein uit elke 10 wat tussen provinsies beskikbaar is. Internasionale reise word ook deur die betogings geraak met slegs drie uit elke vier Eurostar-treine wat bedryf word. Regeringswoordvoerder Olivier Veran sê beamptes bly oop vir gesprekke soos wat die wetsontwerp deur die parlement vorder. “Die regering se deur is meer as oop,” het Veran aan die RTL-radiostasie gesê. “Ons respekteer egter die instansies. Die regering en eerste minister lei die wetsontwerp deur die parlement.” Die pensioenhervorming word tans in die senaat gedebatteer, met ŉ stem deur albei huise van die parlement wat teen die middel van die maand of op die laatste teen 26 Maart verwag word. Woensdag se betogings is van die grootste in dekades en effe groter as die vorige ronde betogings op 31 Januarie.